Gedig: SendelingargitekArgieffoto (Foto: Jörg Peter/Pixabay) Antjie Krog (Geb. 1952) bedags loop ons uit in die son – jy met jou altviool-oë en alp-gladde hare ek met my aksent dan loop ons uit tussen vreemde lepels en geponiede komberse oor berge wat kneukels trek onder misrook en kraaie in wit kano’s dryf ons oor die onkunde oor dae wat gedoilie lê met vrede met bashemane agter die bokke met troppe nguni-beeste bruin duwweltjies teen die hellings met skeermes-landjies teen Thaba-Tseka teen Thaba-Putsoa en Butha Buthe maar snags: snags keer ons terug na die wit pastorie op Morija snags braai ons kreef in franse wyn snags lê ons tussen handgeweefde tapisserie tussen le corbusier en frank lloyd wright verdwaal in mekaar se arms verlore in mekaar se oë besig om te klim na die hoogste spits van beskawing.